Wonderlandin murhat

Wonderlandin murhat tapahtuivat Los Angelesissa 1. heinäkuuta 1981, jolloin neljä ihmistä joutui henkirikoksen uhreiksi. Murhat ovat saaneet nimensä niiden tapahtumapaikasta Wonderland Avenuesta, joka sijaitsee Hollywood Hillsissä. Wonderlandin murhat ovat herättänet laajaa huomiota mediassa. Verilöyly sai mainetta paitsi brutaaliudellaan myös siihen liittyvien julkisuuden henkilöiden vuoksi. 
Murhien syyllisenä pidetään yleisesti useita Hollywoodin yökerhoja omistanutta Eddie Nashia, joka oli tunnettu rikollinen, sekä Nashin henkivartijaa Greg Dilesia. Murhista epäiltiin myös pornonäyttelijä John Holmesia. Kolmikko kuitenkin vapautettiin syytteistä murhan ensimmäisissä oikeudenkäynneissä. Viranomaiset pitivät Eddie Nashiä pitkään "miehenä, joka pääsi pakoon" Nashia vastaan saatiin lopulta uusia todisteita vuonna 2000, ja hän myönsi lahjoneensa alkuperäisen oikeudenkäynnin valamiehen ja myönsi, että hänellä oli epäsuora rooli murhissa. Hän sai uudessa oikeudenkäynnissä 4,5 vuoden vankeusrangaistuksen. 
Tapahtumista tehtiin Hollywoodissa Val Kilmerin tähdittämä "Wonderland Murders" -elokuva, joka julkaistiin vuonna 2003. 
Murhasta syytetyt.
Pääsyytetty oli mafia yhteyksistä tunnettu ammattirikollinen ja liikemies Eddie Nash, (Oikea nimi Adel Nasrallah). Hän oli muuttanut 1950-luvulla Israelin, palestiinalaisten alueelta Los Angelesiin. Eddie Nash oli Los Angelesin alueella tunnettu julkisuuden henkilö. Hän omisti 1970- ja 1980-luvulla useita Los Angelsin ravintoloita ja yökerhoja, joista tunnetuimpia oli suosittu rock-klubi Starwood. Poliisin mukaan vuosina 1975–1992 Nash ja hänen useat järjestäytyneeseen rikollisuuteen kuuluneet yhteistyökumppaninsa kävivät kauppaa suurilla määrillä heroiinia, kokaiinia ja marihuanaa. 
Toinen syytetty oli Gregory DeWitt Diles, joka tunnettiin paremmin nimellä Greg Diles. Hän oli Nashin 300-kiloinen henkivartija, jonka on yleisesti uskottu toimineen Nashin alaisuudessa palkkamurhaajana. Hän kuoli vuonna 1995. Kolmas syytetty oli pornotähti John Holmes. Vuoteen 1981 mennessä John Holmes oli ajautunut huumeiden käyttäjäksi. Holmesin alamäki vei hänet syvemmälle huumepiireihin ja rikollisten maailmaan, ja pian hän oli velkaa huumekauppias Eddie Nashille. Holmes kuoli vuonna 1988 AIDS-komplikaatioihin.
Murha.
Heinäkuun 1. päivänä 1981, varhain aamuyöstä, neljä ihmistä murhattiin osoitteessa 8763 Wonderland Avenue. Kaikki talon naapurit kuulivat huutoa ja meteliä yön aikana, mutta koska Wonderlandin talosta kuului aina jatkuvaa häiriötä, he eivät soittaneet poliisille. Naapurit uskoivat, että talossa juhlitaan tai siellä on tavanomaisena pidetty perheriita. Murhan uhrit olivat Ronald Launius, William Billy Deverell, sekä Barbara Richardson ja Joy Audrey Miller. Heidät oli pahoinpidelty kuoliaaksi. Heitä oli kidutettu ja hakattu lyijyputkilla ja vasaroilla kunnes he kuolivat vammoihinsa. 
Poliisi saapui Wonderlandiin paikalle vasta kaksi päivää myöhemmin, kun naapuriin tulleet muuttofirman työntekijät kuulivat, ainoan eloon jääneen Susan Launiuksen voihkintaa asunnon sisältä. Hän oli pahoinpitelyssä vaikeasti vammautunut. Paikalle kutsuttu Los Angelesin poliisi kohtasi yhden kaupungin historian verisimmistä rikospaikoista.
Murhan motiivi.
1. kesäkuuta 1981 neljä Wonderlandin asukasta - Ron Launius, Billy Deverell, David Lind ja Tracy McCourt - olivat ryöstäneet liikemies Eddie Nashin kodin. He lähtivät mukanaan ainakin miljoonan dollarin arvosta kokaiinia, rahaa, koruja ja aseita. 
Eddie Nash arvasi nopeasti, että ryöstön takana oli joku tuttu. Joku joka tiesi tarkkaan minne Nashin rahat ja huumeet oli asunnossa kätketty. Hän epäili välittömästi ystäväänsä, pornotähti John Holmesia joka oli käynyt Nashin talossa kolme kertaa sinä aamuna, juuri ennen ryöstöä – ilmeisesti tarkistaakseen, että takapihan ovi, jonka kautta ryöstäjät myöhemmin menivät sisään, oli jätetty auki. 
Syyttäjän mukaan Eddie Nash janosi kostoa ja halusi saada takaisin kaikki ryöstetyt rahat, arvoesineet ja huumeet. Syyttäjän mukaan Greg Diles uhkaili Holmesia, joka paljasti Nashille missä ryöstäjät asuivat ja minne ryöstösaalis oli viety. Vain kaksi päivää myöhemmin Wonderlandin talon asukkaat löydettiin murhattuna.
Ensimmäinen oikeudenkäynti.
Ainoa murhayöstä eloon jäänyt Wonderlandin asukas Susan Launius sai pahoinpitelystä vakavia vammoja, mutta hän ei muistanut koko tutkinnan aikana mitä oli tapahtunut. Yleisesti on epäilty, että hän ei uskaltanut kertoa murhayön tapahtumista mitään, koska hän pelkäsi Eddie Nashia. Poliisi löysi rikospaikalta verisen kädenjäljen. Sen katsottiin kuuluvan John Holmesille. Hänet pidätettiin ja hän sai syytteet neljästä murhasta, Syyttäjän teoria ja Holmesin verinen kädenjälki eivät kuitenkaan vakuuttanut valamiehistöä. Holmes vapautettiin, mutta hän kieltäytyi todistamasta oikeudessa ja joutui siksi 110 päiväksi vankilaan oikeuden halventamisesta. On mahdollista, että myös hän pelkäsi Eddie Nashia, eikä uskaltanut puhua tapahtumista. Kun poliisi ratsasi Nashin kodin, sieltä löytyi yli miljoonan dollarin arvosta kokaiinia. Nash sai vankeusrangaistuksen huumeiden hallussapidosta, mutta häntä ei saatu tuomittua murhista, koska valamiehistö ei päässyt yksimielisyyteen: vain yksi valamies esti Nashin tuomitsemisen. Vuosia myöhemmin Eddie Nash myönsi, että hän oli lahjonut valamiehen. Syytteet Greg Dilesia vastaan kaatuivat kun hänen työnantajaa Eddie Nashia ei saatu tuomittua. 
Toinen oikeudenkäynti.
Eddie Nash pidätettiin uudestaan vuonna 2000, häntä syytettiin nyt murhien lisäksi 16 rikoksesta, mukaan lukien kiristys, lahjonta, petokset ja rahanpesu. Hänen pidätyksensä oli FBI:n, IRS:n, Kalifornian oikeusministeriön ja Los Angelesin poliisilaitoksen vuosia kestäneen tutkinnan huipentuma. 
Tärkeä uusi todistaja oli Scott Thorson, Liberacen entinen rakastaja, joka oli ollut Eddie Nashin talossa pian ryöstön jälkeen. Thorson kertoi, että Nash uskoi ystävänsä John Holmesin olleen mukana talonsa ryöstön suunnittelussa Wonderlandin asukkaiden kanssa. Thorsonin mukaan Nash antoi Dilesille käskyn murhata kaikki Wonderlandissa. 
Nash myönsi lopulta oikeudessa syyllistyneensä oikeuden manipulointiin lahjomalla valamiehistöä. Hän tunnusti myös osallistuneensa murhiin välillisesti: hän ei myöntänyt käskeneensä tappaa ketään, mutta myönsi vaatineensa takaisin häneltä varastetut rahat, mikä mahdollisesti johti verilöylyyn. Vuonna 2001 Nash sai neljän ja puolen vuoden tuomion. Hän kuoli vuonna 2014. 
Populaarikulttuurissa.
Vuonna 2003 ilmestynyt elokuva "Wonderland" kertoi tapahtumista ja se esitteli rikoksen keskeiset henkilöt, sekä heidän mahdolliset motiivinsa. Elokuva keskittyy ensisijaisesti John Holmesiin, jota näyttelee Val Kilmer. Tapahtumista on kirjoitettu useita kirjoja, sekä julkaistu useita podcasteja ja TV ohjelmia. Murha muodostui myös paikalliseksi legendaksi Los Angelsissa.